L’ insalata greca di Damiano  (η ελληνική σαλάτα του Δαμιανού)
Η νοστιμιά των ελαφροσοταρισμένων γαρίδων και η εξαίσια, αιχμηρή σάλτσα γιαουρτιού απογειώνει τη σαλάτα αυτή.
1/2 μέτριο πεπόνι, προτιμότερο αργίτικο ή κανταλούπε (αυτό με την πορτοκαλί σάρκα) ή όποιο μας αρέσει, καθαρισμένο, 1/2 μέτριο καρπούζι, 1 μέτριο αγγούρι (προτιμότερο βιολογικό), 1 ματσάκι ρόκα, χωρίς τα χοντρά κοτσάνια, 12 μεγαλούτσικες γαρίδες, καθαρισμένες από κεφάλια και κελύφη, μαριναρισμένες σε 1 κουτ. σούπας από το λάδι μυρωδικών για 1 ώρα, 1 κουτ. σούπας από το λάδι μυρωδικών, επιπλέον αλάτι, πιπέρι φρεσκοτριμμένο, 1/2 κεσεδάκι γιαούρτι στραγγιστό, 2 κουτ. σούπας από το λάδι μυρωδικών, 1/2 σκελίδα σκόρδου, λιωμένη, 1 κουτ. σούπας χυμός λεμονιού, 1 κουτ. γλυκού ξίδι, αλάτι, πιπέρι φρεσκοτριμμένο
Από το καρπούζι θα χρησιμοποιήσουμε μόνο την καρδιά του, το υπόλοιπο το κρατάμε στο ψυγείο για να το σερβίρουμε, αν θέλουμε, στο τέλος του γεύματος. Κόβουμε την καρδιά του καρπουζιού και τη σάρκα του πεπονιού σε μικρούς κύβους (περίπου 1,5-2 εκ.). Για πιο ιδιαίτερο αποτέλεσμα χρησιμοποιούμε το ειδικό εργαλειάκι που λέγεται παριζιέν, με το οποίο βγάζουμε μικρές μπάλες από φρούτα και λαχανικά.Από το αγγούρι θα χρησιμοποιήσουμε μόνο τη φλούδα του, την οποία κόβουμε σε μικρές και πολύ λεπτές λωρίδες. Με τη σάρκα του αγγουριού φτιάχνουμε μια έξτρα μικρή σαλάτα για το τραπέζι (με λίγο αλάτι και ελάχιστο ξίδι) ή το τρώμε ενόσω μαγειρεύουμε.Ανακατεύουμε όλα τα υλικά για τη σάλτσα και δοκιμάζουμε, για να δούμε αν χρειάζεται να προσθέσουμε κάτι (λεμόνι, ξίδι, λάδι μυρωδικών, αλατοπίπερο).Ζεσταίνουμε ένα μεγάλο αντικολλητικό τηγάνι σε μέτρια προς δυνατή φωτιά, χωρίς να προσθέσουμε λάδι.Βάζουμε τις μαριναρισμένες γαρίδες με το λάδι τους στο σκεύος και τις ψήνουμε για 1½ λεπτό, τις γυρίζουμε και τις ψήνουμε για άλλο 1/2 λεπτό. Τις θέλουμε ζουμερές. Τις βγάζουμε σε ένα μπολ και τις περιχύνουμε με την επιπλέον 1 κουτ. σούπας από το λάδι μυρωδικών. Τις αφήνουμε στην άκρη για λίγα λεπτά – θα βγάλουν νόστιμα ζουμιά που θα ανακατευτούν με το λάδι.Σε μια μεγάλη πιατέλα (ή σε ατομικά πιάτα) στρώνουμε τα φύλλα ρόκας, βάζουμε εδώ κι εκεί λίγη σάλτσα, σκορπίζουμε τα κομμάτια των φρούτων και το αγγούρι, βάζουμε τις γαρίδες, τις περιχύνουμε με τα ζουμιά που έχουν βγάλει στο μπολ και τελειώνουμε πάλι με λίγη σάλτσα εδώ κι εκεί.Ψιλοκόβουμε διάφορα φρέσκα μυρωδικά (μαϊντανό, βασιλικό, θυμάρι, ρίγανη, μαντζουράνα, σχοινόπρασο, ό,τι βρούμε και μας αρέσει) και τα βάζουμε σε ένα βαζάκι, το οποίο γεμίζουμε με εξαιρετικό παρθένο ελαιόλαδο. Μια ενδεικτική αναλογία είναι, 1 φλιτζάνι λάδι / 5-6 κουτ. σούπας ψιλοκομμένα μυρωδικά. Διατηρούμε στο ψυγείο για περίπου 2-3 εβδομάδες. Το λάδι θα αρωματιστεί διακριτικά, όμως το χρησιμοποιούμε μαζί με τα ψιλοκομμένα μυρωδικά, για εντονότερο αποτέλεσμα.
Γαρίδες,Γιαούρτι,Φρούτα